Offeret endte med en tre centimeter lang flænge i panden, da han i sommer blev overfaldet på åben gade i Hirtshals. Manden, der nu er tiltalt for at stå bag det voldelige knivoverfald, er en 24-årig mand, som efter planen stilles for Retten i Hjørring mandag. Opgøret fandt sted 24. juli lidt efter klokken 16 på gaden i Hirtshals. Den 24-årige er tiltalt for at have givet offeret en knytnæve i ansigtet, hvorefter han ifølge politiet fulgte op ved at hugge ud efter offeret flere gange med en kniv. Offeret formåede at undvige flere gange, men blev en enkelt gang ramt i hovedet af kniven med en tre centimeter lang flænge i panden til følge. På det grundlag er den 24-årige mand tiltalt for vold af særlig rå, brutal og farlig karakter. Den 24-årige mand er i øvrigt også tiltalt for overtrædelse af narkolovgivningen. Knap et par måneder efter det voldelige overfald, som han er tiltalt for, fandt politiet ham ifølge anklagerne i besiddelse af cirka to kilogram hash på en adresse i Hirtshals. Her fandt politiet også salgsposer, en digitalvægt og nogle pakker jointpapir. Det fremgår ikke før sagens start, hvordan den tiltalte forholder sig til anklagerne, men det ventes at komme frem som noget af det første, når retsmødet begynder.

Referat:
Mand skal mandag for retten efter knivoverfald i Hirtshals.